El Govern, a iniciativa del Departament de Treball, Afers Socials i Famílies, ha aprovat una declaració amb motiu de la celebració del Dia Internacional del Treball Digne, que es commemora demà 7 d'octubre.
El Departament ha pres la iniciativa atenent les circumstàncies especials d'enguany, marcat, sense dubte, per l'afectació en el mercat de treball de la Covid-19 i perquè abans de la pandèmia ens trobàvem amb una situació preocupant, on la globalització havia intensificat les desigualtats i la inseguretat de les moltes persones treballadores.
La declaració del Govern per iniciativa de Treball, Afers Socials i Famílies
Demà, 7 d'octubre, es commemora el Dia Internacional del Treball Digne, una fita que pretén reivindicar que el treball ha d'exercir-se amb respecte als principis i drets laborals fonamentals, permetent un salari just, sense discriminacions de cap mena i amb la protecció social adient, apropant el treball com aquell retorn tangible i amb drets que reben les persones treballadores del procés productiu i amb major component humà, que dignifiqui les persones, fent possible els seus projectes vitals.
La celebració d'enguany ve marcada, sense dubte, per l'afectació en el mercat de treball de la Covid-19.
Abans de l'esclat de la pandèmia, ens trobàvem amb una situació preocupant, on la globalització havia intensificat les desigualtats i la inseguretat de les moltes persones treballadores, generant un gran repte i la necessitat d'un esforç transnacional de les institucions i els agents implicats per tal d'articular un nou model econòmic global sostenible, que generi creixement econòmic però amb retorn tangible en forma de drets de les persones.
Amb aquesta pandèmia s'han accentuat les mancances que tenia el mercat de treball, afectant les condicions laborals, destruint milions de llocs de treball i accentuant el problema de l'ocupació de baixa qualitat.
Cal doncs, més que mai, establir un nou contracte social, que concreti mesures per pal·liar els efectes de la Covid-19 i, sobretot, que estableixi les bases d'una nova economia on la sostenibilitat sigui econòmica i social, perquè els drets de les persones treballadores es concretin en forma de treball digne i de qualitat.
A Catalunya, l'aposta pel treball digne i de qualitat és una fita compartida pel Govern i pels diferents agents econòmics i socials.
En aquest sentit, des del Departament de Treball, Afers Socials i Famílies impulsem el diàleg i la concertació social com un element clau per treballar la recuperació i la resiliència davant de la pandèmia, conjuntament amb ells, essent un exemple el recent Acord Nacional de Bases per a la Reactivació Econòmica amb Protecció Social i la tasca que es realitza des del Consell de Relacions Laborals, on es promouen els mandats de l'Objectiu 8 (ODS 8) de l'Agenda 2030 de les Nacions Unides i del Programa de Treball Decent de l'Organització Internacional del Treball (OIT).
No podem deixar d'insistir, però, en la reclamació, una vegada més, que es faci efectiva la reversió de la darreres reformes laborals, efectuades fora del marc del diàleg social i la concertació, per tal que els elements lesius que contenen siguin derogats, atès que tenen origen en aquesta norma la major part dels desajustos en la ponderació de drets al mercat de treball, i que estan destruint bona part de l'ocupació i precaritzant el mercat de treball.
En aquest Dia Mundial, doncs, encoratgem-nos tots i totes a cooperar envers un futur en què fem del treball el millor instrument per enriquir el contracte social i per remoure les desigualtats, perquè hem sabut consolidar arreu un treball digne i de qualitat.